
Η απόφαση της κυβέρνησης να προωθήσει άμεσα τη διοικητική αναδιάρθρωση της χώρας στο πλαίσιο μιας νέας αρχιτεκτονικής για τη δημόσια διοίκηση και αυτοδιοίκηση, καθιστά επίκαιρη την ημερίδα μας.

Τα ζητήματα των αρμοδιοτήτων της αυτοδιοίκησης και της ενίσχυσης του ρόλου των δήμων, μπαίνουν πλέον πρώτα στην ατζέντα της δημόσιας διαβούλευσης. Ο νέος διοικητικός χάρτης της χώρας πρέπει να σηματοδοτείται από τους ισχυρούς και οικονομικά αυτοδύναμους δήμους.
Αυτός πρέπει να είναι και ο στόχος της σημερινής μας συζήτησης. 
· Να επαναλάβουμε την απόλυτη αναγκαιότητα θεσμικής ενίσχυσης της αυτοδιοίκησης με αποκλειστικές και πλήρεις αρμοδιότητες, σε όλους τους τομείς και ειδικά στον κοινωνικό. 

· Να καταγράψουμε τις διεθνείς εμπειρίες.

· Να περιγράψουμε το μοντέλο και την οργάνωση ενός δήμου που μπορεί να ασκήσει αποτελεσματικές και υψηλού επιπέδου κοινωνικές δράσεις και υπηρεσίες.  

· Να απαιτήσουμε ΤΩΡΑ θεσμικές αλλαγές και γενναίες αποφάσεις. 

· Να στείλουμε το μήνυμα ότι η ελληνική αυτοδιοίκηση μπορεί να μετεξελιχθεί σε έναν ισχυρό παράγοντα ανάπτυξης και ευημερίας. 

Σήμερα είναι γεγονός ότι η ελληνική αυτοδιοίκηση δεν έχει εκείνες τις αρμοδιότητες που θα την καταστήσουν μία πραγματική τοπική εξουσία. Δεν έχει τους πόρους που απαιτούνται για να ανταποκριθεί στο ρόλο της. 

Ταυτόχρονα το κεντρικό υπερσυγκεντρωτικό κράτος και οι διορισμένες περιφερειακές αρχές, εξυπηρετούν απόλυτα μία στρεβλή αντίληψη για την άσκηση όλων των πολιτικών σε όλους τους τομείς από ένα κεντρικό σύστημα εξουσίας, ανεξάρτητα που αυτές οι πολιτικές απευθύνονται.  

Οι διαπιστώσεις αυτές είναι γνωστές και καταγράφονται σε όλες τις έρευνες που πραγματοποιούνται κατά καιρούς και αφορούν στην ευρωπαϊκή αυτοδιοίκηση. Πρόσφατα στη Γενική Συνέλευση του Συμβουλίου Ευρωπαϊκών Δήμων και Περιφερειών που έγινε τον Μάιο του 2009 στο Μάλμε της Σουηδίας, παρουσιάστηκαν σημαντικά και ενδιαφέροντα στοιχεία, τα οποία φυσικά δεν είναι καθόλου τιμητικά για την Ελλάδα.
Η χώρα μας παραμένει από τις λίγες χώρες στην Ευρώπη με μικρό αριθμό υπηρεσιών που παρέχονται από την Αυτοδιοίκηση. Πιο συγκεκριμένα η Ελλάδα μαζί με τη Γαλλία, την Πορτογαλία, την Ιρλανδία, την Κύπρο και τη Μάλτα είναι οι χώρες της Ευρώπης στις οποίες οι Τοπικές Αρχές δεν ασκούν αρμοδιότητες Υγείας και Υποχρεωτικής Εκπαίδευσης, σε αντίθεση με 16 ευρωπαϊκές χώρες στις οποίες οι τοπικές αρχές ασκούν και αρμοδιότητες Υγείας και Υποχρεωτικής Εκπαίδευσης και  τις  5 ευρωπαϊκές χώρες στις οποίες οι τοπικές αρχές ασκούν και αρμοδιότητες Υποχρεωτικής Εκπαίδευσης
.

Ταυτόχρονα η χώρα μας κατατάσσεται στην 25η θέση μεταξύ 27 χωρών, ως προς το ποσοστό των δαπανών της αυτοδιοίκησης επί των συνολικών δημόσιων δαπανών του κάθε κράτους.

Ο Ευρωπαϊκός Χάρτης Τοπικής Αυτονομίας, παρά το γεγονός ότι αποτελεί νόμο του κράτους από το 1989 (Ν.1850), εξακολουθεί να μην δεσμεύει την κεντρική κυβέρνηση ως προς την υποχρέωση που έχει να τηρήσει τις αρχές της εγγύτητας και της επικουρικότητας στην άσκηση αρμοδιοτήτων, στη λήψη αποφάσεων, στην εξυπηρέτηση των πολιτών.

Αυτή η εικόνα είναι πολύ άσχημη και αποτυπώνει με την μεγαλύτερη ευκρίνεια την απόλυτη αναγκαιότητα για μεγάλες θεσμικές τομές και αλλαγές στο διοικητικό σύστημα της χώρας μας. 

Είναι πλέον κοινός τόπος. Αποτελεί βασική συμφωνία όλων σχεδόν των πολιτικών δυνάμεων. Είναι ομόφωνη απαίτηση των θεσμικών οργάνων της αυτοδιοίκησης.

Κάθε συζήτηση για τη διοικητική μεταρρύθμιση, για τη νέα αρχιτεκτονική της δημόσιας διοίκησης και της αυτοδιοίκησης πρέπει να ξεκινάει από τη θεσμική ενίσχυση της ελληνικής αυτοδιοίκησης, αιρετής περιφερειακής και τοπικής. 

Κάθε νομοθετική πρωτοβουλία της κυβέρνησης στην κατεύθυνση αυτή πρέπει να κατοχυρώνει αποκλειστικές αρμοδιότητες στην τοπική αυτοδιοίκηση, οι οποίες ισχυροποιούν τη θέση και το ρόλο της στο διοικητικό σύστημα της χώρας. 
Πρέπει επίσης να κατοχυρώνουν, επιτέλους, συνθήκες οικονομικής αυτοδυναμίας και διαφάνειας ώστε να πάψει επιτέλους η αυτοδιοίκηση να είναι επαίτης του κράτους.

Μια νέα αυτοδιοίκηση με αρμοδιότητες, πόρους, ισχυρούς δήμους, σε ένα νέο διοικητικό χάρτη της χώρας είναι τα απαιτούμενα των καιρών.

Η οργάνωση των δήμων στο πλαίσιο του νέου ισχυρού ρόλου τους.

Είναι διαπιστωμένο πως η υφιστάμενη οργανωτική διάρθρωση των περισσότερων δήμων της χώρας δεν εξυπηρετεί την άσκηση ακόμη και των σημερινών αρμοδιοτήτων. Πόσο μάλλον των αρμοδιοτήτων που διεκδικούμε στο πλαίσιο της θεσμικής ενίσχυσης της αυτοδιοίκησης.

Έτσι λοιπόν πρέπει να προσδιορίσουμε τις οργανωτικές – υπηρεσιακές προϋποθέσεις ενός ισχυρού δήμου. Αυτός ο δήμος πρέπει να παρέχει  υπηρεσίες που καλύπτουν το σύνολο των αναγκών των πολιτών σε τοπικό επίπεδο, ασκώντας πραγματική τοπική διακυβέρνηση. Οι υπηρεσίες αυτές εντοπίζονται ενδεικτικά σε:

· Υπηρεσίες Φροντίδας και Προστασίας του Περιβάλλοντος

· Υπηρεσίες Πολεοδομίας, Χωροταξίας και Τεχνικών Υποδομών

· Υπηρεσίες Κοινωνικής Πολιτικής, Πρωτοβάθμιας Φροντίδας Υγείας, Παιδείας, Πολιτισμού, Αθλητισμού
Η θέσπιση σύγχρονων Ο.Ε.Υ στην κατεύθυνση αυτή είναι μία προτεραιότητα που μαζί με τη στελέχωση των δήμων με επιστημονικό προσωπικό και την εφαρμογή ενός ειδικού αναπτυξιακού προγράμματος, πρέπει να αποτελούν τα βασικά στοιχεία ενός επιχειρησιακού σχεδίου ενίσχυσης και υποστήριξης των νέων ΟΤΑ που θα προκύψουν από την εφαρμογή του νέου διοικητικού χάρτη της χώρας.  
Η κοινωνική πολιτική βασικός πυλώνας των νέων αρμοδιοτήτων της αυτοδιοίκησης.
Είναι γνωστό ότι η κοινωνική πολιτική είναι ο πρώτος τομέας αρμοδιοτήτων που δόθηκαν στην αυτοδιοίκηση και το πρώτο πεδίο που δοκιμάστηκε η ικανότητα των δήμων να παρέχουν υψηλού επιπέδου κοινωνικές υπηρεσίες. 
Θυμίζω τους παιδικούς και βρεφονηπιακούς σταθμούς, τα κέντρα φροντίδας οικογένειας, τo  “Bοήθεια στο σπίτι”  για την τρίτη ηλικία.

Η αυτοδιοίκηση με τους λιγοστούς μεν πόρους, αλλά με τα ανεξάντλητα αποθέματα ευθύνης, ανταποκρίθηκε με απόλυτη επιτυχία στην πρόκληση εκείνων των καιρών. 

Αναστήσαμε στην κυριολεξία ένα ημιθανές κρατικό σύστημα κοινωνικής πρόνοιας, δημιουργήσαμε αξιοζήλευτες δομές παιδικής μέριμνας, διευρύναμε τα προγράμματα αρωγής στους ηλικιωμένους, αξιοποιήσαμε ευρωπαϊκές χρηματοδοτήσεις και οργανώσαμε σύγχρονες υπηρεσίες παροχής φροντίδας, συμβουλευτικής, προαγωγής της υγείας, προώθησης της απασχόλησης και αλληλεγγύης.

Σήμερα η κοινωνική πολιτική είναι πλέον ένας βασικός τομέας δοκιμασμένων πρωτοβουλιών, μέτρων, δράσεων και προγραμμάτων της αυτοδιοίκησης. Πρέπει όμως να μετεξελιχθεί σε μία ισχυρή υπηρεσιακή δομή, στο πλαίσιο των νέων οργανογραμμάτων των δήμων. 
Οι κοινωνική υπηρεσία των δήμων πρέπει να αποκτήσει δομή, στελέχη και οργάνωση ώστε να ανταποκριθεί στη διαχείριση και ανάπτυξη σύνθετων και απαιτητικών υπηρεσιών προς τον πολίτη.
Σε αυτήν την κατεύθυνση είναι ισχυρή και επιτακτική ανάγκη σε κάθε νέο Δήμο που θα προκύψει στο πλαίσιο της νέας αρχιτεκτονικής για την αυτοδιοίκηση, η ίδρυση Διεύθυνσης Κοινωνικής Πολιτικής και Υγείας.

Θα πρότεινα λοιπόν η Διεύθυνση αυτή να διαρθρώνεται στους εξής τομείς (τμήματα ή γραφεία):
Α. Κοινωνικής Προστασίας και Αλληλεγγύης με αρμοδιότητες προώθησης της κοινωνικής ένταξης ευπαθών κοινωνικά ομάδων, ψυχοκοινωνικής στήριξης και νομικής πληροφόρησης των πολιτών, ανάπτυξη καινοτόμων δράσεων κοινωνικής στήριξης καθώς και την  ανάπτυξη του εθελοντισμού και της κοινωνικής αλληλεγγύης μέσα από τη δημιουργία τοπικών δικτύων κοινωνικής αλληλεγγύης. 

Β. Μεταναστευτικής πολιτικής με αρμοδιότητες στήριξης των μεταναστών και παλιννοστούντων στην κοινωνική τους ένταξη, οργάνωσης μαθημάτων ελληνικής γλώσσας και διοργάνωση δράσεων καταπολέμησης της ξενοφοβίας και του ρατσισμού.

Γ. Κοινωνικής ένταξης ατόμων με Αναπηρία με αρμοδιότητες τη ολόπλευρη στήριξη των ΑμεΑ στην σωματική, κοινωνική και επαγγελματική τους αποκατάσταση, τη δημιουργική τους απασχόληση καθώς και την ευαισθητοποίηση του κοινού για την δημιουργία ευνοϊκότερων συνθηκών ένταξης. 

Δ. Απασχόλησης και Επιχειρηματικότητας με αρμοδιότητες τη συμβουλευτική υποστήριξη των ανέργων και εργαζομένων, την προώθηση των ανέργων στην απασχόληση, τον επαγγελματικό προσανατολισμό, την ενίσχυση της επιχειρηματικότητας και τη λειτουργία δικτύου επιχειρήσεων. 
Ε. Ενημέρωσης και Προστασίας του Καταναλωτή, με αρμοδιότητες την ενημέρωση των πολιτών για τα δικαιώματα  τους ως καταναλωτές, την ενημέρωση των πολιτών για την ποιότητα των προσφερόμενων προϊόντων και υπηρεσιών και τις επιπτώσεις τους στην υγεία και στο περιβάλλον, την καλλιέργεια καταναλωτικής συνείδησης και την συμβουλευτική καθοδήγηση στις περιπτώσεις καταγγελιών καθώς και την συνεργασία με τις καταναλωτικές οργανώσεις. 

Στ. Πρωτοβάθμιας Φροντίδας Υγείας, Προληπτικής Ιατρικής και Αγωγής Υγείας με αρμοδιότητες σχετικές με τη λειτουργία Δημοτικών Ιατρείων, Κοινωνικών Φαρμακείων,  Δημοτικής Τράπεζας Αίματος και καλλιέργεια της ιδέας της δωρεάς οργάνων σώματος και αιμοπεταλίων, Δράσεις Αγωγής Υγείας και Μονάδα έγκαιρης ανίχνευσης και αντιμετώπισης αναπτυξιακών προβλημάτων των παιδιών.

Επίσης η Διεύθυνση Κοινωνικής Πολιτικής και Υγείας θα ασκεί αρμοδιότητες σχετικές με το συντονισμό των σχετικών δράσεων του Δήμου, των Δημοτικών Νομικών  Προσώπων και των υπολοίπων φορέων που παρέχουν αντίστοιχες υπηρεσίες στα όρια του Δήμου, την έρευνα και την τεκμηρίωση για κοινωνικά ζητήματα, και τη δικτύωση με άλλες σχετικές υπερτοπικές υπηρεσίες.

Η διάρθρωση που προανέφερα είναι ενδεικτική και έχει ως σκοπό την κάλυψη όλο και περισσότερων αρμοδιοτήτων και υπηρεσιών, που σήμερα ασκούνται από άλλους φορείς.

Η πρωτοβάθμια φροντίδα υγείας στην τοπική αυτοδιοίκηση.

Όσον αφορά στα θέματα υγείας, η Τοπική Αυτοδιοίκηση προσπαθεί εδώ και χρόνια, με δική της πρωτοβουλία και με τα πενιχρά μέσα που διαθέτει, να υλοποιήσει δράσεις που να καλύπτουν τις πραγματικές ανάγκες των πολιτών.

Είναι κοινή διαπίστωση ότι υπάρχει ένα σοβαρό έλλειμμα στο σύστημα υγείας το οποίο αφορά την επαρκή πληροφόρηση και πρόσβαση των πολιτών για τα προβλήματα υγείας τους, την αντιμετώπιση προβλημάτων υγείας «μικρού κινδύνου» τα οποία δεν απαιτούν νοσοκομειακή περίθαλψη, τη φροντίδα και παρακολούθηση των ασθενών μετά την έξοδό τους από το νοσοκομείο καθώς και την κοινωνική τους στήριξη. 
Η αδυναμία των κρατικών υγειονομικών υπηρεσιών να παρέχουν συμβουλευτική και προληπτική ιατρική, υγειονομική πληροφόρηση και κοινωνική στήριξη σε προβλήματα υγείας, αποτυπώνεται σύμφωνα με ερευνητές τόσο στους δείκτες θνησιμότητας- με την έννοια ότι οι προλήψιμες αιτίες θανάτου θα μπορούσαν να έχουν αποφευχθεί – και πολύ περισσότερο στην αδυναμία προσπέλασης των πολιτών στις υπάρχουσες υπηρεσίες υγείας (μια βόλτα στα εξωτερικά ιατρεία των Νοσοκομείων ανά πάσα στιγμή επιβεβαιώνει αυτή τη διαπίστωση). 
Μπορούν όμως οι δήμοι να ασκήσουν αποτελεσματικά πολιτικές για την υγεία;

Ένα παράδειγμα, για τη δυνατότητα άσκησης πολιτικής για την υγεία σε τοπικό επίπεδο είναι τα Δημοτικά Ιατρεία, τα οποία λειτουργούν με αποκλειστική πρωτοβουλία της ΤΑ ενώ συχνά βασίζονται στην εθελοντική προσφορά των συνεργαζόμενων γιατρών και του παραϊατρικού προσωπικού, καθώς δεν υπάρχουν πόροι και ούτε καν πρόβλεψη για αντίστοιχη χρηματοδότηση.

Τα Δημοτικά Ιατρεία, ουσιαστικά, ήδη εκπληρώνουν τις σύγχρονες επιταγές της δημόσιας υγείας μια που παρέχουν υπηρεσίες υγείας στους πολίτες και παράλληλα υλοποιούν δράσεις προαγωγής της υγείας. 

Ένα άλλο εξαιρετικό παράδειγμα πρωτοβάθμιας φροντίδας υγείας  και πρόληψης της ιδρυματοποίησης της Γ’ ηλικίας και των Ατόμων με Αναπηρία είναι τα  προγράμματα «Βοήθεια στο σπίτι» και τα Κέντρα Ημερήσιας Φροντίδας.
Το 1996 ξεκινήσαμε πιλοτικά τα προγράμματα «Βοήθεια στο Σπίτι», με στόχο την προσφορά οργανωμένης φροντίδας σε άτομα με ιδιαίτερα προβλήματα και ηλικιωμένους που δεν μπορούν να αυτοεξυπηρετηθούν, μένουν μόνοι, ή όπου το οικογενειακό τους περιβάλλον αδυνατεί να τους φροντίσει επαρκώς. Σήμερα λειτουργούν στην χώρα μας 1.064 δομές σε κάθε δήμο και σε κάθε χωριό,  οι οποίες μέσα από τις υπηρεσίες που παρέχουν συμβάλουν στην εξασφάλιση του δικαιώματος των ηλικιωμένων για  αξιοπρεπή και αυτόνομη διαβίωση και ταυτόχρονα στην παραμονή  στο φυσικό και οικογενειακό τους περιβάλλον.

Τα προγράμματα «Βοήθεια στο Σπίτι» αποτελούν βασικές υπηρεσίες υγείας ανοιχτού τύπου. Είναι στελεχωμένες με κοινωνικούς λειτουργούς για τη συμβουλευτική και ψυχολογική στήριξη των ωφελούμενων και τη διευθέτηση κοινωνικοπρονοιακών θεμάτων, με γιατρούς, νοσηλευτές και φυσιοθεραπευτές ώστε να υπάρχει μέριμνα στα θέματα υγείας και με  οικογενειακούς βοηθούς για την παραμονή των ηλικιωμένων σε ένα καθαρό περιβάλλον καλύπτοντας βασικές τους ανάγκες (παρασκευή γευμάτων, αγορά τροφίμων, καθαριότητα κατοικίας κ.α.).

Παρόμοια, το 2001 δημιουργήθηκαν και λειτουργούν έκτοτε τα Κέντρα Ημερήσιας Φροντίδας Ηλικιωμένων (Κ.Η.Φ.Η.) με αποκλειστική ευθύνη της ΤΑ, για την εξυπηρέτηση ηλικιωμένων ατόμων που παρουσιάζουν κινητικές ή και νοητικές δυσκολίες και διαμένουν σε περιβάλλον που αδυνατεί να τα φροντίσει καθημερινά Οι υπηρεσίες που προσφέρονται στα Κ.Η.Φ.Η. αφορούν πρωτίστως υπηρεσίες υγείας ενώ στελεχώνονται κυρίως από ιατρικό και νοσηλευτικό προσωπικό. Το εξειδικευμένο προσωπικό φροντίζει καθημερινά τις ανάγκες των ηλικιωμένων από την ατομική υγιεινή έως τη δημιουργική απασχόληση και ανάπτυξη λειτουργικών και κοινωνικών δεξιοτήτων.

Η λειτουργία των παραπάνω δομών είναι ιδιαίτερα αξιοσημείωτη  ωστόσο επαφίεται μονάχα στην ευαισθησία της εκάστοτε δημοτικής αρχής, δίχως την ύπαρξη ενός ολοκληρωμένου εθνικού σχεδιασμού κοινωνικής πολιτικής από την κεντρική εξουσία που όχι μόνο θα εκχωρεί αρμοδιότητες, αλλά θα παραχωρεί και τους απαραίτητους πόρους.

Η Τοπική Αυτοδιοίκηση έχει δώσει πολλαπλά παραδείγματα ότι είναι σε θέση να αξιολογήσει τις ανάγκες υγείας των πολιτών και να σχεδιάσει άμεσα μέτρα για την πρόληψη των νοσημάτων και την προαγωγή της υγείας.

Στο πνεύμα αυτό, ήδη εδώ και χρόνια διοργανώνονται δράσεις ενημέρωσης και εκπαίδευσης του πληθυσμού μέσα από ομιλίες και έντυπα σε επίκαιρα θέματα υγείας και με την απαραίτητη εξειδίκευση που χρειάζεται για ευπαθείς κοινωνικά ομάδες. Ένα παράδειγμα εξειδικευμένων δράσεων υγείας για ευπαθείς κοινωνικά ομάδες είναι τα Ιατροκοινωνικά Κέντρα για την προαγωγή της υγείας και την κοινωνική ενσωμάτωση των Ελλήνων Τσιγγάνων όπως προβλεπόταν από την Εθνική Έκθεση Στρατηγικής για την Κοινωνική Προστασία και την Κοινωνική Ένταξη 2006-2008 του Υπουργείου Απασχόλησης και Κοινωνικής Προστασίας. 
Από το 2005 έως σήμερα έχουν λειτουργήσει 31 Ιατροκοινωνικά Κέντρα με αποκλειστική ευθύνη των ΟΤΑ όπου σε θέματα υγείας γίνονται επισκέψεις κατ’ οίκον, παραπομπές σε νοσοκομεία, συνταγογραφήσεις, καταγραφή εμβολίων όλων των παιδιών των τσιγγάνων, συνοδεύονται ασθενείς σε ιατρούς νοσοκομείων, υλοποιούνται προγράμματα αγωγής υγείας, κρατείται ιατρικό ιστορικό και αρχείο με επιδημιολογικά στοιχεία κ.α.

Χαρακτηριστικό επίσης της αμεσότητας που μπορεί να έχει η ΤΑ στην άσκηση μέτρων για την υγεία, είναι ότι στο πλαίσιο της αντιμετώπισης της πανδημίας της γρίπης Α/Η1Ν1, τόσο η ΚΕΔΚΕ προχώρησε άμεσα στη διάδοση πληροφοριών για την προστασία του πληθυσμού, όσο και οι περισσότεροι δήμοι ανέλαβαν με δική τους πρωτοβουλία δράσεις ενημέρωσης και προφύλαξης των πολιτών. 

 Στο δήμο Συκεών μάλιστα, προκειμένου να προφυλάξουμε τα παιδιά που φιλοξενούμε στους παιδικούς σταθμούς από την εξάπλωση της ασθένειας, προχωρήσαμε με τη βοήθεια σύγχρονου εξοπλισμού, πέρα από την ενημέρωση των γονέων, στη συστηματική θερμομέτρηση των παιδιών που προσέρχονται καθημερινά. 
Άλλωστε, στους εκατοντάδες δημοτικούς παιδικούς σταθμούς εκτός της παροχής υψηλής ποιότητας προσχολικής αγωγής, εδώ και χρόνια πραγματοποιούνται δράσεις αγωγής υγείας και ενημέρωσης των γονέων σχετικά με θέματα ψυχικής υγείας και προληπτικής ιατρικής. 
Μια δράση ύψιστης κοινωνικής προσφοράς και αλληλεγγύης και απόλυτα ταυτισμένη με το πνεύμα της πρόληψης και προαγωγής της υγείας είναι οι εθελοντικές αιμοδοσίες και η ενίσχυση της δωρεάς οργάνων σώματος, που εδώ και χρόνια διοργανώνονται με εξαιρετική επιτυχία από τους δήμους.  

Ουσιαστικά μέσα από την εθελοντική αιμοδοσία έχει δημιουργηθεί ένα νέο «κίνημα» εθελοντικής προσφοράς και προαγωγής της υγείας, αναδεικνύοντας την ικανότητα που έχει η ΤΑ να κινητοποιήσει και να πείσει τους πολίτες της να συμμετέχουν σε δράσεις πρόληψης. 
Στο δήμο Συκεών μονάχα, μετρούμε πάνω από 2.000 εθελοντές αιμοδότες, ενώ συγκεντρώνουμε πάνω από 1.000 μονάδες αίμα κάθε χρόνο. Παράλληλα μέσα από τη δημιουργία του δικτύου εθελοντών δοτών αιμοπεταλίων και μέσα από τη συστηματική παρότρυνση των πολιτών να γίνουν δωρητές οργάνων σώματος και δότες μυελού των οστών, μπορούμε σήμερα να πούμε με περηφάνια, ότι έχουμε καλλιεργήσει στο δήμο μας την πρόληψη ως στάση ζωής. 

Ένα ακόμα παράδειγμα ότι η ΤΑ είναι σε θέση να υλοποιήσει προγράμματα πρόληψης και προαγωγής της υγείας με αποτελεσματικό τρόπο, είναι τα Κέντρα Πρόληψης της εξάρτησης από Ναρκωτικά. 
Στο πνεύμα της σύγχρονης προσέγγισης για την Υγεία που δίνει έμφαση στην υιοθέτηση υγιεινών συμπεριφορών από τη μεριά των πολιτών και στην υποχρέωση των σχετικών φορέων να εστιάσουν στην αγωγή υγείας, δημιουργήθηκαν τη δεκαετία του ’90 τα Κέντρα Πρόληψης με πρωτοβουλία τοπικών φορέων και την επιστημονική υποστήριξη του ΟΚΑΝΑ και του Υπουργείου Υγείας. 
Τα Κέντρα Πρόληψης ήδη από την έναρξη της λειτουργίας τους έδωσαν το στίγμα μιας σύγχρονης, αποτελεσματικής και συστηματικής υπηρεσίας που είχε άμεση ανταπόκριση στις τοπικές κοινωνίας. Στο τακτικό συνέδριο της ΚΕΔΚΕ το 2001 ήδη, στη σχετική θεματική ενότητα που διοργανώσαμε, τα Κέντρα Πρόληψης αξιολογήθηκαν ως ένα  πρότυπο μοντέλο άσκησης κοινωνικής πολιτικής και εκπόνησης δράσεων προαγωγής της υγείας από την ΤΑ.
Δυστυχώς τα τελευταία 5 χρόνια γίναμε μάρτυρες μιας απίστευτης υποβάθμισης του θεσμού από τον ΟΚΑΝΑ και το Υπουργείο Υγείας, που πραγματικά είναι αξιομνημόνευτο ότι σήμερα κάποια Κέντρα εξακολουθούν να λειτουργούν και να παράγουν υπηρεσίες αγωγής και προαγωγής της υγείας υψηλών προδιαγραφών και υψηλής αποτελεσματικότητας.

Την επιθυμία της ΤΑ να έχει πρωταγωνιστικό ρόλο στα θέματα δημόσιας υγείας, υπογραμμίζουν και οι πρωτοβουλίες διαδημοτικής συνεργασίας που εδώ και χρόνια ενισχύουν τις δράσεις των δήμων για την προαγωγή της υγείας, παρέχοντας επιστημονική τεκμηρίωση και συστηματική στήριξη σε πολλά επίπεδα. 

Διαδημοτικές συνεργασίες όπως είναι το Διαδημοτικό Δίκτυο Υγείας και Κοινωνικής Αλληλεγγύης ΟΤΑ και το Εθνικό Δίκτυο Δήμων Προαγωγής της Υγείας, τεκμηριώνουν ότι η ΤΑ έχει τις επιστημονικές βάσεις και σε μεγάλο βαθμό την τεχνογνωσία ώστε  να ιδρύσει και να λειτουργήσει Μονάδες Πρωτοβάθμιας Φροντίδας Υγείας υψηλής ποιότητας που θα παρέχουν υπηρεσίες υγείας στους πολίτες και υπηρεσίες προαγωγής της υγείας στην ευρύτερη κοινότητα. 

Η αυτοδιοίκηση φορέας ποιοτικών και οικονομικών υπηρεσιών υγείας

Παρά το γεγονός ότι στη χώρα μας εξακολουθούν να υπολείπονται αξιολογικές μελέτες που να εξετάζουν τις σχέσεις κόστος-οφέλους, από την εμπειρία μας μπορούμε να πούμε με βεβαιότητα, ότι η εκπόνηση δράσεων κοινωνικής πολιτικής και παροχής υπηρεσιών υγείας στους ΟΤΑ είναι συμφερότερη από οικονομικής και ποιοτικής άποψης. 

Το έχουμε αποδείξει με τα προγράμματα των ΑΜΕΑ όπου οι δράσεις της αυτοδιοίκησης είναι κατά 50% πιο οικονομικές από αντίστοιχης έντασης προγράμματα που υλοποιούν τα ΝΠΔΔ ή τα ΝΠΙΔ που εποπτεύονται από το υπουργείο Υγείας. 

Ταυτόχρονα ενώ για μερικές από τις υπηρεσίες που παρέχουν τα δημόσια ψυχιατρεία και τα ΝΠ που εποπτεύονται από το Υπουργείο Υγείας έχουμε ως χώρα κατηγορηθεί και καταδικαστεί σε ευρωπαϊκό επίπεδο, για τις υπηρεσίες που παρέχουμε οι Δήμοι έχουμε σύμμαχο την τοπική κοινωνία, εξασφαλίζουμε αποδοχή και προάγουμε την ποιότητα ζωής των ωφελούμενων μας.

Επιπλέον, η ίδια η φιλοσοφία της Προαγωγής της Υγείας ενισχύει την άποψη ότι η Πρωτοβάθμια Φροντίδα Υγείας χρειάζεται να παρέχεται αποκεντρωμένα σε επίπεδο Τοπικής Αυτοδιοίκησης, διότι, απαιτεί για την εφαρμογή της το συνδυασμό πολλών δράσεων. 

Το δικαίωμα κάθε πολίτη στην εξασφάλιση ενός ικανοποιητικού επιπέδου υγείας, είναι άρρηκτα δεμένο με το δικαίωμά του για επαρκή και υγιεινή τροφή, για αξιοπρεπή κατοικία, για ασφαλή εργασία και για πληροφόρηση σε θέματα υγείας.  

Η ολόπλευρη στήριξη των ανθρώπων απαιτεί το συνδυασμό πολλών δράσεων και το συντονισμό των ενεργειών που αποσκοπούν στην ποιότητα ζωής των πολιτών.  Τεχνικά έργα, δράσεις που προστατεύουν το περιβάλλον και προωθούν την αειφόρο ανάπτυξη, προγράμματα αθλητισμού και πολιτισμού και δράσεις ψυχοκοινωνικής στήριξης, μπορούν να αναπτυχθούν και να συντονιστούν με αποτελεσματικότητα μονάχα στο πλαίσιο της Τοπικής Αυτοδιοίκησης. 

H ΤΑ μπορεί να αναπτύξει πολιτικές ανθρωποκεντρικού χαρακτήρα – όπως μας προδιαγράφουν οι στρατηγικές της Προαγωγής της Υγείας - λόγω της φύσης των διαπροσωπικών σχέσεων σε τοπικό επίπεδο -  αποφεύγοντας έτσι οι πολιτικές για την υγεία να εξυπηρετούν την κερδοσκοπία και την ασύστολη εκμετάλλευση. 

Η Τοπική Αυτοδιοίκηση διαθέτει λοιπόν την εμπειρία και την τεχνογνωσία για να ανταποκριθεί σε νέες αρμοδιότητες όσον αφορά τον τομέα της Υγείας. Εκείνο που χρειαζόμαστε σήμερα είναι μια νέα αντίληψη και νέες μορφές οργάνωσης της πρωτοβάθμιας φροντίδας υγείας.

Όπως αναφέρεται και από τους μελετητές του Ι.Τ.Α, σε μια ιδανική κατάσταση η πολιτική δημόσιας υγείας θα έπρεπε να καθορίζεται έπειτα από στενή συνεργασία και αλληλεπίδραση των φορέων οι οποίοι λειτουργούν σε διεθνές, εθνικό, περιφερειακό και τοπικό επίπεδο. 
Σε μια ιδανική κατάσταση – την οποία την συναντούμε στις σκανδιναβικές χώρες – οι φορείς σε εθνικό επίπεδο είναι υπεύθυνοι για την παροχή των βασικών κατευθύνσεων σχετικά με τις πολιτικές δημόσιας υγείας και οφείλουν να παρέχουν ειδική επιστημονική υποστήριξη στους φορείς και τις υπηρεσίες που λειτουργούν σε περιφερειακό και τοπικό επίπεδο. Σε μια τέτοια ιδανική κατάσταση, το βάρος της υλοποίησης των πολιτικών και των δράσεων για τη Δημόσια Υγεία επωμίζονται οι περιφερειακές και κυρίως οι τοπικές αρχές. 

Οι λόγοι είναι φανεροί:

Αφενός έχει διαπιστωθεί πολλές φορές, ότι οι υπάρχουσες κρατικές δομές για την υγεία δεν καλύπτουν τις ανάγκες των πολιτών και ουσιαστικά περιορίζονται στον νοσοκομειακό – θεραπευτικό τομέα, όπου επίσης τα τελευταία χρόνια σημειώνονται εξαιρετικές ελλείψεις και προβλήματα.  
Σήμερα, συζητούμε για τα σχεδόν ανυπέρβλητα προβλήματα του Εθνικού Συστήματος Υγείας, που λόγω του υπερσυγκεντρωτισμού και της κακοδιαχείρισης των τελευταίων ετών, εμφανίζεται ως χρεοκοπημένος θεσμός  που παράγει ασθένεια αντί να τη θεραπεύει ή να την προλαμβάνει.  
Υπερβολικές δαπάνες, αδιαφάνεια στη διαχείριση των φαρμάκων, πολυσυνταγογράφηση και εμπαιγμός του ανθρώπινου πόνου με απώτερο σκοπό την κερδοσκοπία, είναι ορισμένα από τα οδυνηρά χαρακτηριστικά των σημερινών υπερσυγκεντρωτικών θεραπευτικών και νοσοκομειακών  μονάδων. 

Στον αντίποδα αυτού εμείς προτάσσουμε την Τοπική Αυτοδιοίκηση η οποία είναι κοντά στον πολίτη, γνωρίζει καλύτερα τα προβλήματά του και  μπορεί να προσαρμόσει τις κοινωνικές δράσεις της ανάλογα με τις διαπιστωμένες ανάγκες της τοπικής κοινωνίας. 
Σήμερα παρά ποτέ είναι εμφανές ότι η αναδιοργάνωση και το ξαναζωντάνεμα του δημόσιου συστήματος υγείας, επιβάλλει όχι μόνο την εμπλοκή της Τ.Α, αλλά πολύ περισσότερο την ουσιαστική αποκέντρωση των υπηρεσιών υγείας με σαφείς αρμοδιότητες στην ΤΑ. 

Μας ενδιαφέρει να εξυπηρετήσουμε τη δημόσια υγεία στο επίπεδο του χωριού, της πόλης, του Δήμου μας. 
Η ελληνική κοινωνία επιθυμεί ένα σύστημα υγείας που δεν κοροϊδεύει τον ασθενή κλείνοντας ραντεβού 6 μήνες μετά. Επιθυμεί ένα δημόσιο σύστημα υγείας ανοικτό, δίπλα στον πολίτη, πριν την αρρώστια, που επικοινωνεί με τον πολίτη και τον ενημερώνει για το ραντεβού του. 

Με τα λίγα μέσα που είχαμε ως σήμερα αποδείξαμε ότι εάν διασφαλιστούν οι όροι και οι προϋποθέσεις που θέτουμε μπορούμε να το καταφέρουμε.

Με την κατάλληλη θεσμική οργάνωση, την απαιτούμενη χρηματοδότηση και την ενίσχυση με εξειδικευμένο προσωπικό οι Μονάδες Πρωτοβάθμιας Φροντίδας Υγείας σε επίπεδο δήμου, θα προσφέρουν ανακούφιση και ελπίδα σε χιλιάδες πολίτες που αισθάνονται σύγχυση και ανασφάλεια ως προς την υγεία τους και θα συμβάλει καθοριστικά στην πρόληψη των νοσημάτων και ψυχοκοινωνικών προβλημάτων.
Οι Μονάδες αυτές  που ουσιαστικά αφορούν την αποκέντρωση των Κέντρων Υγείας θα παρέχουν στους πολίτες:
· Αντιμετώπιση προβλημάτων υγείας «μικρού κινδύνου» που δεν απαιτούν  εισαγωγή στο Νοσοκομείο

· Εκτίμηση του προβλήματος υγείας που αναφέρουν οι «ασθενείς» και βοήθεια στην άμεση πρόσβαση σε απαιτούμενες υπηρεσίες υγείας  

· Προληπτικές παρεμβάσεις και προσυμπτωματικούς ελέγχους σε ομάδες υψηλού κινδύνου  

· Οικογενειακό προγραμματισμό, προληπτικά τεστ (ΠΑΠ Τεστ), προληπτική οδοντιατρική και εμβολιασμούς

· Υπηρεσίες μετανοσοκομειακής φροντίδας και αποκατάστασης, παρακολούθηση χρόνιων πασχόντων και κοινωνική φροντίδα 

· Δράσεις ενημέρωσης και αγωγής υγείας με εξειδίκευση ανάλογα με τις τοπικές ανάγκες 
· Επιδημιολογικές έρευνες και τοπικά παρατηρητήρια για την υγεία 

Σήμερα, έχοντας την εμπειρία, την τεχνογνωσία και ελπίζουμε και την κρατική βούληση, διεκδικούμε την ανάπτυξη μιας νέας οργάνωσης για τη Δημόσια Υγεία, με νέα δυναμική και οράματα, που να προβλέπει την ουσιαστική αποκέντρωση της πρωτοβάθμιας φροντίδας υγείας.

Σήμερα πιστεύουμε ότι υπάρχουν οι προϋποθέσεις ώστε η οργάνωση του Εθνικού Συστήματος Υγείας σε επίπεδο δήμου, να πραγματοποιηθεί με την άμεση συμμετοχή των ΟΤΑ μέσα από την ανάθεση της ίδρυσης και λειτουργίας Πρωτοβάθμιων Μονάδων Φροντίδας Υγείας, με σύνδεση με το ΕΣΥ και τα ασφαλιστικά ταμεία και με διαδικασία πιστοποίησης και αξιολόγησης.

Σήμερα παρά ποτέ, διεκδικούμε δημόσια δωρεάν υγεία για όλους. 
Διεκδικούμε ένα νέα σύστημα υγείας το οποίο θα προάγει την υγεία και δε θα παράγει αρρώστια. 
� Μελέτη για το CEMR και την EPSU με τίτλο «Κοινωνικός Διάλογος για την τοπική και περιφερειακή διακυβέρνηση», σελ. 10 

